Filmfotografen Jess Jessens unikke optagelser fra Nordjylland blev fredag overdraget til Aalborg Stadsarkiv.

Fredag overdrog TV2/Nord cirka 200 kilo filmruller til Aalborg Stadsarkiv. Rullerne indeholder optagelser af Nordjylland gennem et halvt århundrede. Det er den nu afdøde Aalborg-fotograf Jess Jessen, der står bag de mange optagelser. - Vi er meget glade for at få lov til at få de her optagelser, siger stadsarkivar Jens Topholm. Optagelserne foreviger begivenheder fra blandt andet Anden Verdenskrig, og på Aalborg Stadsarkiv har de mulighed for at scanne båndene ind på en computer. - Ved at scanne optagelserne ind på computer, kommer vi forhåbentligt til at bruge optagelserne mere, siger journalist ved TV2/Nord Tommy Hald. Det er en omfattende proces. Derfor forventes de først at være færdigscannet om i hvert fald et halvt år.